Reliance Industries บริษัทอินเดีย ที่ใครๆ ก็อยากจับมือด้วย
อินเดีย ประเทศที่มีประชากรในประเทศกว่า 1,380 ล้านคน  มากเป็นอันดับสองของโลก เป็นรองเพียงแค่จีนประเทศเดียว
23 มิ.ย. 2563

Reliance Industries บริษัทอินเดีย ที่ใครๆ ก็อยากจับมือด้วย /โดย ลงทุนแมน
อินเดีย ประเทศที่มีประชากรในประเทศกว่า 1,380 ล้านคน 
มากเป็นอันดับสองของโลก เป็นรองเพียงแค่จีนประเทศเดียว
ที่น่าสนใจกว่านั้นคือ
อินเดียมีจำนวนคนที่เข้าถึงการใช้งานอินเทอร์เน็ตประมาณ 450 ล้านคนในปี 2019 
มากกว่าประชากรสหรัฐฯ ทั้งประเทศที่มีอยู่ประมาณ 330 ล้านคน 
และมากกว่าจำนวนคนไทยทั้งประเทศถึง 6 เท่า
พอเรื่องเป็นแบบนี้ หลายบริษัทยักษ์ใหญ่จากต่างประเทศ ที่เน้นให้บริการบนแพลตฟอร์มดิจิทัล 
จึงวิ่งเข้าหาอินเดีย เพื่อหวังเข้ามาแบ่งเค้กก้อนโตชิ้นนี้ ไม่ว่าจะเป็น Facebook, Amazon, Netflix หรือ Disney+
แต่ก็ไม่ใช่เรื่องง่ายที่บริษัทข้ามชาติเหล่านี้จะเข้าถึงและเข้าใจชาวอินเดีย มากไปกว่าธุรกิจที่ดำเนินการด้วยคนอินเดียเอง
และทางเลือกที่หลายบริษัทเหล่านี้เลือกใช้ คือ การเป็นพันธมิตรกับผู้เชี่ยวชาญในอุตสาหกรรมนั้นๆ ของอินเดีย
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
ตัวอย่างที่เกิดขึ้นคือ ช่วงเดือนเมษายนที่ผ่านมา
Facebook ประกาศเข้าถือหุ้น 10% ในบริษัท “Jio” 
คิดเป็นมูลค่าเงินลงทุนกว่า 180,000 ล้านบาท
โดยมีเป้าหมายคือ การเพิ่มความแข็งแกร่งของฐานผู้ใช้งาน Facebook และ WhatsApp
โดยที่ Jio คือ บริษัทที่เป็นผู้นำด้านโทรคมนาคมและดิจิทัลเซอร์วิสในอินเดีย 
ที่มีฐานผู้ใช้งาน ฐานลูกค้ากว่า 370 ล้านคน
และล่าสุด Netflix ผู้นำแห่งแพลตฟอร์มสตรีมมิงมีเดียออนไลน์ 
ประกาศเป็นพันธมิตรกับ Viacom18 ผู้นำด้านการผลิตคอนเทนต์ทั้งรายการโทรทัศน์ ซีรีส์ และภาพยนตร์ในอินเดีย
เนื่องจากก่อนหน้านี้ในปี 2016 Netflix เคยบุกตลาดอินเดียมาแล้ว แต่ไม่ประสบความสำเร็จ
เพราะคนอินเดียนิยมเสพคอนเทนต์ท้องถิ่นมากกว่าคอนเทนต์ต่างชาติ ซึ่ง Netflix ไม่ตอบโจทย์คนอินเดียในจุดนี้
Netflix จึงพยายามอีกครั้ง โดยการดึงผู้เชี่ยวชาญตลาดคอนเทนต์ออนไลน์ของอินเดียมาดูแลโดยเฉพาะ
ซึ่ง Viacom18 ก็คือผู้ถูกเลือกให้มาดูแลในครั้งนี้
แต่สิ่งที่น่าสนใจคือ
รู้หรือไม่ว่า ทั้ง Jio และ Viacom18 มีเจ้าของเป็นคนเดียวกัน
คือ “Reliance Industries” บริษัทของ มูเกช อัมบานี มหาเศรษฐีที่ร่ำรวยที่สุดในเอเชีย
Reliance Industries คือ บริษัทที่ใหญ่ที่สุดในอินเดีย และมีธุรกิจอยู่ในหลายอุตสาหกรรม
ทั้ง ธุรกิจปิโตรเคมี โรงกลั่นน้ำมันและก๊าซ โทรคมนาคม ค้าปลีก มีเดีย
รายได้ของ Reliance Industries ทุก 100 บาท มาจาก
ธุรกิจปิโตรเคมี 43 บาท
ธุรกิจโรงกลั่น 26 บาท
ธุรกิจเทเลคอม 18 บาท
ธุรกิจค้าปลีก 7 บาท
มีเดียและอื่นๆ 6 บาท
โดยในปี 2019 Reliance Industries มีรายได้ถึง 2.4 ล้านล้านบาท และมีกำไร 1.5 แสนล้านบาท
ด้วยการที่ธุรกิจของ Reliance Industries กระจายอยู่ในหลายอุตสาหกรรมของอินเดีย
ดำเนินกิจการโดยคนอินเดีย แต่ละบริษัทเป็นผู้เล่นคนสำคัญในตลาดอินเดีย
และแต่ละธุรกิจล้วนเกี่ยวข้องกับชีวิตประจำวันของคนอินเดีย
จึงไม่แปลกใจเลยว่า ทำไมบริษัทยักษ์ใหญ่ที่ต้องการบุกตลาดอินเดีย 
ล้วนแต่จะต้องมาขอจับมือเป็นพันธมิตรกับธุรกิจในเครือ Reliance Industries
แม้บางส่วนจะเป็นความโชคดีของ Reliance Industries 
ที่ดำเนินธุรกิจอยู่ในประเทศอินเดีย ซึ่งเป็นตลาดที่ใครต่อใครต่างก็อยากจะเข้ามา
แต่อีกส่วนก็เป็นเพราะว่า ธุรกิจของ Reliance Industries ที่กระจายอยู่ในหลากหลายอุตสาหกรรม
ต่างก็เป็นผู้นำ หรือผู้เล่นคนสำคัญในตลาด ที่มีความเชี่ยวชาญในแต่ละด้านของตัวเองทั้งสิ้น
เรื่องนี้ทำให้เห็นว่า
คนที่เก่งจริง รู้จริงในขอบเขตที่ตนเองอยู่
จะทำให้มีหลายคนต้องการเข้าหาเพื่อร่วมงาน
เหมือนอย่าง Reliance Industries
ที่ใครๆ ก็อยากจับมือด้วย..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-